OBH 9162/1997.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása

A panaszos azt sérelmezte, hogy Gyöngyöspata Község önkormányzata közgyógyellátás iránti kérelmét elutasította. 
Az Alkotmány 70/E. §-ában rögzített szociális biztonsághoz való jog érintettsége miatt, az ügyben vizsgálatot indítottam. Tájékoztatást kértem Gyöngyöspata jegyzőjétől, aki megkeresésemre határidőben válaszolt.

A megállapított tényállás

A panaszos egyedül él, nyugdíja a kérelem benyújtásakor 20.800.-Ft volt. 1970-től rokkantnyugdíjas, havonta több ezer forintot költ gyógyszerre. Megélhetése, lakásfenntartási költségeinek kifizetése nehézségekbe ütközik. A panaszos többször fordult közgyógyellátásért az önkormányzathoz. 1997. augusztus 25-én a képviselőtestület ismét elutasította méltányossági alapon történő közgyógyellátás iránti kérelmét.  A panaszos a képviselőtestület határozata ellen keresetet nyújtott be az Egri Városi Bírósághoz, ahol keresetét 1997-ben elutasították. 1998. október 15-i telefonbeszélgetés alkalmával a jegyző arról tájékoztatott, hogy a panaszos 1998-ban is benyújtott méltányossági kérelmet közgyógyellátás iránt, melyet a képviselőtestület szintén elutasított. A panaszos a határozatot a bíróság előtt megtámadta. A bíróság két héttel ezelőtt az új keresetet szintén elutasította.

A vizsgálat megállapításai, az érintett alkotmányos jog

Az állampolgári jogok országgyűlési biztosáról szóló 1993. évi LIX. tv. 16. § (1) bekezdése szerint az országgyűlési biztoshoz akkor lehet fordulni, ha a beadványt tevőt - megítélése szerint - valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. A panaszos a sérelmezett hatósági eljárást már bíróság előtt megtámadta. A bíróság az ügy érdemében döntött, így az állampolgári jogok országgyűlési biztosának nincs arra lehetősége, hogy a bíróság által már megítélt ügyben eljárjon, ezért a panaszt hatáskör hiányában elutasítom.

Budapest, 1998. október 15.

Gönczöl Katalin